RETTENS DOM (Femte Afdeling)

2. februar 1995

Sag T-106/92

Erik Dan Frederiksen

mod

Europa-Parlamentet

»Tjenestemænd — midlertidig udnævnelse — lovlighed — tilsidesættelse af traktatens artikel 176 — magtfordrejning«

Fuldstændig gengivelse på fransk II-99

Angående:

Påstand om annullation af Europa-Parlamentets afgørelse af 16. juni 1992, hvorved X midlertidigt blev udnævnt til sprogkonsulent i den danske oversættelsesafdeling.

Udfald:

Annullation.

Resumé af dom

Ved dom af 11. december 1991 annullerede Retten udnævnelsen af X til sprogkonsulent i den danske oversættelsesafdeling, dels fordi hun ikke opfyldte en af de afgørende betingelser i stillingsopslaget, dels fordi udnævnelsen var foretaget uden en objektiv sammenligning af fortjenester som følge af, at den indstilling, der blev afgivet til ansættelsesmyndigheden, var subjektiv, ufuldstændig og behæftet med fejl (dom i sag T-169/89, Frederiksen mod Parlamentet, Sml. II, s. 1403, herefter benævnt »Frederiksen I-dommen«). Parlamentet iværksatte appel til prøvelse af denne dom og fremsatte begæring om udsættelse af opfyldelsen heraf. Begæringen om udsættelse af opfyldelsen blev forkastet ved kendelse afsagt af Domstolens præsident den 3. april 1992 (sag C-35/92 PR, Parlamentet mod Frederiksen, Sml. I, s. 2399).

Den 6. maj 1992 foreslog generaldirektøren for oversættelse og almindelige anliggender, at X midlertidigt blev udnævnt til sprogkonsulent, indtil der blev afsagt dom i appelsagen. Den 16. juni 1992 blev X midlertidigt udnævnt til sprogkonsulent.

Ved dom af 18. marts 1993 forkastede Domstolen Parlamentets appel af Frederiksen I-dommen (sag C-35/92 P, Parlamentet mod Frederiksen, Sml. I, s. 991).

Realiteten

Anbringendet om manglende opfyldelse af Frederiksen I-dommen og anbringendet om magtfordrejning

Når en retsakt fra en institution annulleres, skal institutionen i henhold til traktatens artikel 176 gennemføre de til dommens opfyldelse nødvendige foranstaltninger. For at efterkomme dommen og opfylde den fuldt ud skal institutionen ikke blot tage hensyn til dommens konklusion, men også til de præmisser, som har ført til domskonklusionen, og som danner det fornødne grundlag for denne i den forstand, at de er nødvendige, når det skal afgøres, hvad konklusionen helt præcist går ud på. Det er nemlig disse præmisser, som dels fastslår, nøjagtig hvilken bestemmelse der anses for ulovlig, dels angiver de nøjagtige grunde til den i konklusionen fastslåede ulovlighed, og som den pågældende institution skal tage hensyn til, når den udsteder en anden retsakt i stedet for den, der er blevet annulleret (præmis 31).

Henvisning til: Domstolen, 26. april 1988, forenede sager 97/86, 193/86, 99/86 og 215/86, Asteris m.fl. og Grækenland mod Kommissionen, Sml. s. 2181, præmis 27.

Denne forpligtelse gælder for enhver retsakt, som skal træde i stedet for den annullerede retsakt, herunder retsakter, som midlertidigt træder i stedet herfor, f.eks. indtil der er afsagt dom i appelsagen ved Domstolen. Dette fremgår klart af artikel 53 i EØF-statutten og de tilsvarende bestemmelser i EKSF- og Euratomstatutterne for Domstolen, hvorefter appel af en dom fra Retten ikke har opsættende virkning, medmindre Domstolen træffer bestemmelse om udsættelse af opfyldelsen af den anfægtede dom. Det er ikke tilfældet i denne sag, idet Domstolen forkastede Parlamentets begæring herom (præmis 33).

Retten fandt, at ansættelsesmyndigheden tilsidesatte Frederiksen I-dommen, da den midlertidigt udnævnte X til den omhandlede stilling, idet det i dommen var fastslået, at hun ikke havde de nødvendige kvalifikationer til at bestride stillingen i tjenestens interesse, og idet ansættelsesmyndigheden ikke har påvist, at der ikke ud fra hensynet til tjenestens interesser var andre muligheder (præmis 37).

Retten udtalte, at ansættelsesmyndigheden i dette tilfælde ikke havde undersøgt, om den stilling, som var blevet ledig ved Frederiksen I-dommen, kunne besættes på anden måde end ved midlertidigt at udnævne X, og at da ansættelsesmyndigheden ikke havde undersøgt, om stillingen kunne besættes med sagsøgeren, havde den tilsidesat Frederiksen I-dommen og dermed overtrådt traktatens artikel 176 (præmis 45).

Efter at Retten havde fastslået, at traktatens artikel 176 var overtrådt, fandt den endvidere at måtte undersøge, om de foreliggende fejl kunne antages at være udtryk for magtfordrejning (præmis 46).

Begrebet magtfordrejning har en præcis rækkevidde og går ud på, at en administrativ myndighed ved udøvelsen af de beføjelser, der er tillagt den, har forfulgt et andet formål, end der var tilsigtet hermed. En beslutning kan kun anses for at være udtryk for magtfordrejning, hvis det på grundlag af objektive, relevante og sammenhængende indicier kan fastslås, at den er truffet ud fra andre hensyn end de angivne.

Henvisning til: Retten, 16. december 1993, sag T-80/92, Turner mod Kommissionen, Sml. II, s. 1465.

Ved undersøgelsen af, om ansættelsesmyndighedens tilsidesættelse af Frederiksen I-dommen var udtryk for et bevidst ønske om at begunstige én ansøger frem for alle de øvrige i strid med tjenestens interesse, fastslog Retten, at den anfægtede afgørelse ikke var i overensstemmelse med tjenestens interesse, og der ikke forinden var foretaget en objektiv undersøgelse af de øvrige muligheder for besættelse af stillingen. Endvidere var afgørelsen truffet på grundlag af en indstilling fra generaldirektøren for oversættelse og almindelige anliggender, der ikke var tilstrækkelig klar og objektiv (præmis 48).

Retten fandt endvidere, at disse objektive og relevante indicier for, at der forelå magtfordrejning, blev underbygget af forskellige forhold vedrørende den omstændighed, at finansinspektørens påtegning blev påført af en person, som ikke var bemyndiget hertil, og at visse dokumenter ikke blev fremlagt for Retten, hvilket kunne være vildledende for denne, samt situationen i den danske oversættelsesafdeling efter Domstolens dom af 18. marts 1993, Parlamentet mod Frederiksen, a.st. (præmis 49).

Konklusion:

Europa-Parlamentets formands afgørelse af 16. juni 1992, hvorved X midlertidigt blev udnævnt tü sprogkonsulent i den danske oversættelsesafdeling (Generaldirektoratet for Oversættelse og Almindelige Anliggender), annulleres.